ગાંધીજીની શાંતિયાત્રાનું છેલ્લું ચરણ ચાલતું હતું. જગન મહેતા પટણા જઈને એમના ગુરુભાઈ સરખા ગુણવંતરાય જાનીને ત્યાં અણધાર્યો જ મહેમાન બન્યા. ગાંધીજી તો પટણામાં ડૉક્ટર સૈયદ મહેમુદના બંગલે ઊતર્યા હતા. રોજ સવારે એ મોર્નિંગ વૉક માટે નીકળતા હતા. ૧૮મી માર્ચે જગન મહેતા પટણા પહોંચ્યા અને ૨૩મી માર્ચ ૧૯૪૭ની સવારે ઊગતા પ્રભાતના ઉજાસમાં બે મહિલાઓના ખભે હાથ મૂકીને ફરવા નીકળતા ગાંધીજીનો ફોટો પાછળથી ઝડપી લીધો. કવિ નાનાલાલનો સાંધ્યવેળાએ પાડેલો ફોટોગ્રાફર અને આ ગાંધીજીનો ઉષાકાળે પાડેલો ફોટોગ્રાફ બંને યાદગાર-અમર બની રહ્યા. સવારના વિરતરતા પ્રકાશ તરફ ઊપડતા ગાંધીજીનાં પગલાં કાગળ ઉપર કરુણાનું છાયાંકન બની રહ્યાં. ચિત્રનું નામ આપ્યું જગન મહેતાએ ”ટોવર્ડ્ઝ લાઈટ’”. આ ચિત્ર આજે પણ કોઈ પણ ગાંધી સંગ્રહાલયનું અણમોલ મોતી બની રહ્યું છે.